DA Den Europæiske Unions Tidende L 327/22

KOMMISSIONENS BESLUTNING

af 3. november 2008

om sundhedsmæssige garantier for transport af hovdyr fra ét tredjeland til et andet i overensstemmelse med artikel 9, stk. 1, litra c), i Rådets direktiv 91/496/EØF

(meddelt under nummer K(2008) 6296)

(EØS-relevant tekst)

(2008/907/EF)

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

Under henvisning til Rådets direktiv 91/496/EØF af 15. juli 1991 om fastsættelse af principperne for tilrettelæggelse af veterinærkontrollen for dyr, der føres ind i Fællesskabet fra tredjelande, og om ændring af direktiv 89/662/EØF, 90/425/EØF og 90/675/EØF (1), særlig artikel 9, stk. 1, litra c), og

ud fra følgende betragtninger:

(1) Kommissionens beslutning 94/467/EF af 13. juli 1994 om sundhedsmæssige garantier for transport af hovdyr fra ét tredjeland til et andet i overensstemmelse med artikel 9, stk. 1, litra c), i direktiv 91/496/EØF (2) er blevet ændret væsentligt ved flere lejligheder (3). Beslutningen bør af klarheds- og rationaliseringshensyn kodificeres.

(2) Der bør fastsættes sundhedsmæssige garantier for transport af dyr fra ét tredjeland til et andet, jf. artikel 9, stk. 1, litra c) i direktiv 91/496/EØF; der er konstateret visse problemer i forbindelse med transport af hovdyr fra ét tredjeland til et andet.

(3) Kommissionens beslutning 92/260/EØF (4) fastsætter de dyresundhedsmæssige betingelser og de påkrævede sundhedscertifikater for midlertidig indførsel af registrerede heste. Disse betingelser frembyder alle de nødvendige sundhedsmæssige garantier med hensyn til sundhedsstatus i Fællesskabet. For så vidt angår de sundhedsmæssige garantier i forbindelse med transport af hovdyr fra ét tredjeland til et andet bør der således henvises til de dyresundhedsmæssige betingelser, der er fastsat ved beslutning 92/260/EØF. I henhold til den nævnte beslutning kræves der bl.a. en vis opholdsperiode i afsendelseslandet. Ved beregning af den pågældende periode kan der imidlertid tages hensyn til en opholdsperiode i en medlemsstat eller i visse tredjelande, hvis tilsvarende dyresundhedsmæssige krav som minimum er opfyldt.

(4) De i denne beslutning fastsatte foranstaltninger er i overensstemmelse med udtalelse fra Den Stående komité for Fødevarekæden og Dyresundhed —

VEDTAGET FØLGENDE BESLUTNING:

Artikel 1

1. Hovdyr, der kommer fra et tredjeland, og som skal sendes til et andet tredjeland, skal komme fra ét af de tredjelande, der er anført i bilag I til beslutning 92/260/EØF.

2. De i stk. 1 omhandlede hovdyr skal være ledsaget af et certifikat med titlen »Transportcertifikat for transport af hovdyr fra ét tredjeland til et andet«. Dette certifikat skal bestå af rubrik I, II og III undtagen litra e), nr. v), i sundhedscertifikatet for de herkomsttredjelande, der er anført i bilag II til beslutning 92/260/EØF. Certifikatet skal desuden suppleres med følgende rubrikker:

»IV. Hovdyr fra: … (land) Til: … (land) V. Embedsdyrlægens stempel og underskrift: …«

3. Uanset bestemmelserne i stk. 2 erstattes landelisten i rubrik III, litra d), tredje led, i sundhedscertifikat A, B, C, D og E i bilag II til beslutning 92/260/EØF af listen over tredjelande i gruppe A-E i bilag I til den nævnte beslutning, når der er tale om registrerede hovdyr.

Artikel 2

Beslutning 94/467/EF ophæves.

Henvisninger til den ophævede beslutning gælder som henvisninger til nærværende beslutning og læses efter sammenligningstabellen i bilag II.

Artikel 3

Denne beslutning er rettet til medlemsstaterne.

Udfærdiget i Bruxelles, den 3. november 2008. På Kommissionens vegne José Manuel BARROSO Formand

(1) EFT L 268 af 24.9.1991, s. 56.

(2) EFT L 190 af 26.7.1994, s. 28.

(3) Se bilag I.

(4) EFT L 130 af 15.5.1992, s. 67.